b'\n_START_ARTICLE_\nStolnica svetega Bava\n_START_SECTION_\nOpis\n_START_PARAGRAPH_\nStavba je bila zgrajena na mestu nekdanje kapele svetega Janeza Krstnika, lesena konstrukcija, ki jo je leta 942 posvetil Transmar, \xc5\xa1kof Tournaija in Noyona. V grobnici stolnice so \xc5\xa1e vidni njeni ostanki._NEWLINE_Kapela je bila pozneje leta 1038 raz\xc5\xa1irjena v romanskem slogu. Nekatere sledi te \xc5\xa1iritve so \xc5\xa1e vedno o\xc4\x8ditne v dana\xc5\xa1nji kripti._NEWLINE_V naslednjem obdobju od 14. do 16. stoletja so stavbo neprekinjeno \xc5\xa1irili v gotskem slogu. V tem \xc4\x8dasu so bili dodani nov kor, stranske  kapele, raz\xc5\xa1irjeni transepti, kapiteljska dvorana, stranske ladje in en stolp na zahodnem delu. Gradnja je bila dokon\xc4\x8dana 7. junija 1569._NEWLINE_Leta 1539 je bila zaradi upora proti Karlu V. razpu\xc5\xa1\xc4\x8dena stara opatija svetega Bava. Njen opat in menihi so postali kanoniki v kapitlju, ki je bil dodan novi cerkvi svetega Bava. Ko je bila leta 1559 ustanovljena Gentska \xc5\xa1kofija, je cerkev postala stolnica. V njej je bil kr\xc5\xa1\xc4\x8den Karel V.\n_START_SECTION_\nOrgle\n_START_PARAGRAPH_\nStolnica ima na razpolago \xc5\xa1tiri orgle za liturgi\xc4\x8dna praznovanja.  Najbolj znane so glavne v zgornji cerkvi, ki so najve\xc4\x8dje v Beneluksu. Leta 1935 je monsinjor Coppieters ukazal, naj Klaisove orgle s svetovne razstave postavijo v stolnico. Ohi\xc5\xa1je je iz 18. stoletja, celotne orgle imajo ve\xc4\x8d kot 6000 cevi ter pet manualov.\n_START_SECTION_\nUmetnost\n_START_PARAGRAPH_\nV stolnici je ve\xc4\x8d umetni\xc5\xa1kih del. V njej so Rubensova slika Sveti Bavo vstopa v gentski samostan, dela Lucasa de Heereja ali dela po njem, od katerih je ena Pogled na Gent. Frans Pourbus starej\xc5\xa1i je naslikal 14 plo\xc5\xa1\xc4\x8d, ki predstavljajo Zgodovino svetega Andreja (1572) in Triptih Viglija Aytte (1571). Caspar de Crayer je predstavljen s slikami Sveti Makarij Gentski, Obglavljenje svetega Janeza Krstnika in Mu\xc4\x8deni\xc5\xa1tvo svete Barbare. V cerkvi so tudi deli Antoona van den Heuvela Kristus in pre\xc5\xa1u\xc5\xa1tnica in Vstajenje Kristusa. Je tudi nekaj del Lucasa van Udna in Jana van Cleefa.\n_START_SECTION_\nKor\n_START_PARAGRAPH_\nNajveli\xc4\x8dastnej\xc5\xa1i je visok kor s prostori za \xc4\x8dlane kapitlja svetega Bava. \xc5\xa0kofovski prestol je postavljen na desni strani s \xc5\xa1kofovskim grbom. Zna\xc4\x8dilnosti notranjega okrasja kora so baro\xc4\x8dni glavni oltar (1702\xe2\x80\x931782) v belem, \xc4\x8drnem in rde\xc4\x8dem marmorju, nagrobniki gentskih \xc5\xa1kofov, med njimi Antonija Triesta v belem in \xc4\x8drnem marmorju (1652\xe2\x80\x931654 ), glavno delo Jeroma Duquesnoya (II). Na desni strani je galerija z naslikanimi perjanicami \xc4\x8dlanov zlatega runa.\n_START_SECTION_\nLadja\n_START_PARAGRAPH_\nV ladji je lepa rokokojska pri\xc5\xbenica (1741\xe2\x80\x931745), izdelana iz hrasta, pozlate ter belega in \xc4\x8drnega marmorja Laurenta Delvauxa z ograjo iz kovanega \xc5\xbeeleza J. Arensa. Stole je zasnoval sodobni oblikovalec Maarten Van Severen. Glavni oltar je med ladjo in korom.\n_START_SECTION_\nZakladnica in kripta\n_START_PARAGRAPH_\nV Sveti kapeli je na ogled pomemben triptih Kalvarija. To delo iz 15. stoletja pripada Justu van Gentu. Dragocena je zbirka pomembnih liturgi\xc4\x8dnih zlatih in srebrnih predmetov, relikvij in liturgi\xc4\x8dnih posod od 15. stoletja do danes. Med relikvijami je pomembna glava svetega Janeza Krstnika in svetega Makarija, pa tudi zbirka ro\xc4\x8dno klesanih liturgi\xc4\x8dnih okraskov, ki so eni najpomembnej\xc5\xa1ih v dr\xc5\xbeavi.'